Netflix, documentar despre Ayrton Senna. Se împlinesc 30 de ani de la accidentul fatal de la Imola
- Antonia Hendrik
- 1 mai 2024, 06:54
Netflix lansează un „documentar trepidant despre Ayrton Senna, unul din cei mai mari piloți din istoria curselor de Formula 1, considerat un adevărat erou în țara sa natală, Brazilia”, anunță platformă de streaming.
Netflix lansează o nouă producție despre viața lui Senna
Netflix va lansa un documentar despre legendarul Ayrton Senna da Silva (1960-1994). Acest proiect le va oferi fanilor șansa de a trece linia de sosire nu împreună cu Senna, ci alături de Beco sau Becão, după cum era numit pilotul de către familie și prieteni.
Această serie limitată rememorează momente remarcabile din cariera sa și este o invitație în direcția explorării personalității și relațiilor din familia acestui triplu-campion la Formula 1. Din toate punctele de vedere, Senna a întruchipat dorința brazilienilor de a avea succes în viață și a reușit să emoționeze tineri, adulți și copii din întreaga lume.
Platformă de streaming a lansat un prim teaser
În acest prim teaser al Senna, prezentat de Netflix, seria limitată care va avea premiera în a doua jumătate a anului 2024, prezintă (video) povestea pilotului de Formula 1 Ayrton Senna alături de comentariul lui Galvão Bueno, la Grand Prix Brazilia, în 1991. Acesta vorbeşte despre cursa dificilă care l-a ţinut blocat în treapta a şasea şi care a marcat, de asemenea, prima victorie în oraşul său natal, Sao Paulo.
Punctul de plecare va fi începutul carierei lui Ayrton, respectiv momentul în care acesta se mută în Anglia pentru a concura în cadrul campionatului F1600. Serialul va prezenta călătoria sa plină de obstacole, bucurii și tristeți, zugrăvind portretul bărbatului din spatele legendei. Punctul culminant al poveștii este tragicul accident de la Imola, Italia, petrecut în timpul cursei Grand Prix din San Marino, care a avut loc pe 1 mai 1994.
Familia Senna este hotărâtă să facă din acest proiect ceva unic și nemaiîntâlnit. Având în vedere acoperirea globală a companiei Netflix, nu am fi putut găsi un partener mai potrivit”, a declarat Viviane Senna, sora lui Ayrton, potrivit netflix.com.